Document ID: 31984R2347

ΚΑΝΟΝΙΣΜΟΣ (ΕΟΚ) αριθ. 2347/84 ΤΗΣ ΕΠΙΤΡΟΠΗΣ της 31ης Ιουλίου 1984 για τις σταφίδες που δύνανται να τύχουν ενίσχυσης στην παραγωγή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως της αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 988/84 (2), και ιδίως τα άρθρα 3β παράγραφος 4, 3γ παράγραφος 5 και 3δ παράγραφος 4,
Εκτιμώντας:
ότι το άρθρο 3 του κανονισμού (ΕΟΚ) αριθ. 516/77 προβλέπει σύστημα ενίσχυσης στην παραγωγή για ορισμένα προϊόντα- ότι, σύμφωνα με το σύστημα αυτό, πρέπει να πληρωθεί μια ελάχιστη τιμή στον παραγωγό και η ενίσχυση στην παραγωγή πρέπει να πληρωθεί βάσει του καθαρού βάρους του μεταποιημένου προϊόντος-
ότι ποικίλλει η ποιότητα των σταφίδων που προορίζονται για μεταποίηση και των σταφίδων που είναι έτοιμες για άμεση κατανάλωση- ότι πρέπει να καθοριστούν η ελάχιστη τιμή και η ενίσχυση στην παραγωγή για μια ειδική κατηγορία- ότι η ελάχιστη τιμή και το ποσό της ενίσχυσης για άλλες κατηγορίες εκτός από αυτές για τις οποίες έχουν καθοριστεί, πρέπει να προκύψει από την κατηγορία αυτή- ότι στις τιμές και στα ποσά που προκύπτουν πρέπει να λαμβάνονται υπόψη τα χαρακτηριστικά των διαφόρων κατηγοριών- ότι πρέπει να οριστούν οι κατηγορίες αυτές-
ότι το άρθρο 3δ παράγραφος 1 στοιχείο β) του κανονισμού (ΕΟΚ) αριθ. 516/77 προβλέπει ότι τα μεταποιημένα φρούτα πρέπει να ανταποκρίνονται στους ελάχιστους ποιοτικούς κανόνες της Κοινότητας, οι οποίοι πρέπει να καθοριστούν- ότι ορισμένοι κανόνες εφαρμόζονται ήδη, για ορισμένα αποξηραμένα φρούτα, σύμφωνα με τον κανονισμό (ΕΟΚ) αριθ. 2425/81 της Επιτροπής (3)- ότι ο κανονισμός αυτός εφαρμόζεται μόνον για τα προϊόντα των οποίων η συγκομιδή έγινε πριν από την περίοδο εμπορίας 1984/85- ότι πρέπει να καθοριστούν νέες ελάχιστες ποιοτικές προδιαγραφές-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ελάχιστη τιμή που καταβάλλεται στον παραγωγό για μη μεταποιημένες σταφίδες καθορίζεται ανά 100 χιλιόγραμμα σταφίδας σουλτανίνας της ποιότητας αριθ. 4.
Για τις άλλες ποιότητες σουλτανίνας και για τις κορινθιακές σταφίδες, η ελάχιστη τιμή πολλαπλασιάζεται με τους συντελεστές που καθορίζονται στο παράρτημα I.
2. Για να καταβληθεί η ελάχιστη τιμή, οι μη μεταποιημένες σταφίδες πρέπει να ανταποκρίνονται στις προδιαγραφές και τις κατηγορίες που καθορίζονται στο παράρτημα II.
Άρθρο 2
1. Η ενίσχυση κατά την παραγωγή για τις σταφίδες καθορίζεται ανά 100 χιλιόγραμμα καθαρού βάρους ξηρής σουλτανίνας της ποιότητας αριθ. 4.
Για τις άλλες ποιότητες σουλτανίνας και για τις κορινθιακές σταφίδες, το ποσό της ενίσχυσης πολλαπλασιάζεται με τους συντελεστές που καθορίζονται στο παράρτημα I.
2. Για να καταβληθεί η ενίσχυση, οι κορινθιακές σταφίδες πρέπει να ανταποκρίνονται στις προδιαγραφές και τις κατηγορίες που καθορίζονται στο παράρτημα III.
Άρθρο 3
1. Όσον αφορά την ακατέργαστη σταφίδα, οι προδιαγραφές και οι κατηγορίες καθορίζονται βάσει δειγματοληψίας από τις παρτίδες, στην οποία προβαίνει ο μεταποιητής. Για τον σκοπό αυτό, νοείται ως παρτίδα ο αριθμός των εμπορευματοκιβωτίων που παραδίδει συγκεντρωμένα ο ίδιος παραγωγός ή η αναγνωρισμένη ομάδα παραγωγών ή ένωση των ομάδων αυτών για να αναληφθούν από τον μεταποιητή ή ομάδα μεταποιητών ή ένωση των ομάδων αυτών. Τα δείγματα εξετάζονται από τον μεταποιητή ή, ενδεχομένως, από τον αντιπρόσωπό του.
2. Τα αποτελέσματα του ελέγχου που αναφέρεται στην παράγραφο 1 καταγράφονται. Τα κράτη μέλη δύνανται να καθορίζουν ειδικό έντυπο για τον σκοπό αυτό.
Άρθρο 4
Ο μεταποιητής, μετά τη μεταποίηση, λαμβάνει κατάλληλο αριθμό δειγμάτων σταφίδας προκειμένου να εξακριβώσει εάν έχουν τηρηθεί οι προδιαγραφές που καθορίζονται στο παράρτημα III. Το αποτέλεσμα κάθε ελέγχου καταγράφεται σε έντυπο, το οποίο πρέπει να περιλαμβάνει τουλάχιστον τα στοιχεία που αναφέρονται στο παράρτημα IV.
Άρθρο 5
1. Ο μεταποιητής πληροφορεί γραπτώς τις αρμόδιες αρχές κάθε φορά που μία ποσότητα σταφίδων είναι έτοιμη για έλεγχο. Η ποσότητα αυτή μπορεί να φύγει από την έδρα του μόνο την τρίτη εργάσιμη ημέρα αφότου ενημερωθούν οι αρμόδιες αρχές, ή μετά από έγκριση των αρχών αυτών.
2. Οι αρμόδιες αρχές εξετάζουν κάθε παρτίδα ανοίγοντας 35 % του αριθμού των κιβωτίων από μέγεθος που δεν προορίζεται για λιανική πώληση, και προβαίνουν σε δειγματοληψία τουλάχιστον σε μία ανά 20 παρτίδες για περαιτέρω έλεγχο. Τα αποτελέσματα κάθε ελέγχου καταγράφονται σε έντυπο, το οποίο πρέπει να περιλαμβάνει τουλάχιστον τα στοιχεία που αναφέρονται στο παράρτημα IV.
3. Σε περιπτώσεις κατά τις οποίες οι αρχές έχουν καθορίσει ότι η παρτίδα ή τμήμα αυτής δεν ανταποκρίνεται στις προδιαγραφές που καθορίζονται στο παράρτημα III, δεν καταβάλλεται ενίσχυση στην παραγωγή για το σύνολο της παρτίδας. Παρτίδα για την οποία δεν εγκρίνεται η καταβολή ενίσχυσης μπορεί να υποβληθεί σε νέα επεξεργασία.
Άρθρο 6
Τα κράτη μέλη εξασφαλίζουν ότι ο έλεγχος των δειγμάτων που λαμβάνονται σύμφωνα με το άρθρο 5, εάν ζητηθεί από τον μεταποιητή ή τον αντιπρόσωπό του, δεν θα διενεργηθεί από διαφορετικό οργανισμό από εκείνον που διενήργησε τον πρώτο έλεγχο.
Άρθρο 7
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 1984.

Labels: 7
3
17
19